 NA FARHIYA HUSSEIN FAMILIA moja jijini Mombasa inalilia haki baada ya mtoto wao wa umri wa miaka 14 kuuawa katika njia tatanishi alipotumwa kuenda kununua bidhaa dukani. Bi Margaret Mbithe anasema kuwa alimtuma mtoto wake Kennedy Maluni dukani mnamo Agosti 23, 2023 saa mbili usiku bila kufahamu ndiyo ingekuwa mara yake ya mwisho kumuona akiwa hai. Alipoona alichelewa kurudi nyumbani, Bi Mbithe anasema walienda kumtafuta mwanawe pamoja na majirani saa nne usiku. “Nilikuwa na mashaka kwanini mwanangu hakurudi nyumbani kwani hiyo haikuwa kawaida yake. Usiku huo hatukumpata na keshoye asubuhi nilimtembelea mzee wa kijiji ambaye alinishauri niandikishe taarifa katika kituo cha Polisi Jomvu Kuu,” alisema Bi Mbithe. Wanaishi katika eneo la Mwamlai katika eneobunge la Jomvu. Ripoti ya polisi katika kituo cha polisi cha Jomvu ilinakiliwa OB 07/24/08/2023. Iliandikishwa saa moja asubuhi. Alipokuwa akirejea nyumbani kutoka kituoni, Bi Mbithe alisema majirani walimjulisha ya kwamba walikuwa wamefahamishwa kwamba kuna mwili wa mvulana mdogo katika eneo hilo. “Nilikimbia na kuupata mwili wa mwanangu kwenye jaa,” alisema Bi Mbithe. Maafisa wa Upelelezi wa Jinai (DCI) wa Jomvu wameanzisha uchunguzi kuhusu mkasa huo. Wanamsaka mmoja wa washukiwa wakihofia kuwa huenda akatoroka nchini wakati wowote. Maluni alipaswa kufanya mtihani wa kitaifa wa Darasa la Nane mwaka huu 2023. Mkurugenzi wa Kituo cha Elimu cha Vision of Hope kilichopo Mwamlai, Bw Juma Lubambo alitaja Maluni kuwa mwanafunzi mahiri aliyebeba matumaini ya shule hiyo akisema angalipata alama 350 au zaidi katika mtihani wa KCPE 2023. Bw Lubambo alisema mwili wa Maluni ulipatikana takriban mita 500 kutoka shuleni, njia ile ile aliyokuwa akipitia mara kwa mara akielekea shuleni. Uchunguzi wa maiti uliofanyika katika Hospitali Kuu ya  Pwani ulifichua kuwa Maluni alikuwa na majeraha makubwa ya mapanga kichwani, shingoni, mikononi na tumboni. Mamake marehemu amewataka polisi na wapelelezi kuharakisha uchunguzi akisema kuwa washukiwa wakuu wanajulikana. “Utovu wa usalama katika eneo hili ni jambo la kutisha na linapaswa kushughulikiwa mara moja. Tunaishi kwa hofu, ikiwa mtoto wangu wa umri wa miaka 14 alivamiwa na kuuawa basi ninapataje ujasiri wa kumtuma mtoto wangu yeyote dukani tena? aliuliza Bi Mbithe ambaye ni mama wa watoto wanne. Kwa mujibu wa taarifa walizozikusanya, Maluni alishambuliwa kwa mara ya kwanza na wavulana watatu wa rika lake na kumpiga kabla ya wengine watatu kutokea wakiwa na mapanga na kumkatakata. Anasema huko Mwamlai vijana wenye umri wa kati ya miaka 13 na 24 hutumia mihadarati na kwamba maafisa wa usalama wanaonekana kulegea kukabiliana nao. Balozi wa Nyumba Kumi katika kijiji jirani cha Chamunyu, Bi Elizabeth Musembi, alisema waliibua wasiwasi na malalamiko yao mara kadhaa kuhusu ukosefu wa usalama katika eneo hilo, na kila wanaporipoti kesi hizo wanafahamishwa uchunguzi unaanzishwa lakini hakuna kinachofanywa kuhusu hilo. Afisa wa Shirika la haki za binadamu la Muslims For Human Rights (Muhuri) Bw Francis Auma alitoa wito kwa serikali kuingilia kati akibaini mashambulio ya magenge mjini Mombasa na sehemu nyingine za pwani yamekithiri. “Huu ni mtindo unaotia wasiwasi sana. Tunaomba polisi waongeze kasi na kuwakamata watu waliotekeleza shambulio hili lisilo la kibinadamu. Ama wawe ni vijana wadogo au watu wazima ni sharti wakabiliwe na sheria ili iwe fundisho kwa wengine. Zimepita siku 12 tangu kijana huyu kuaawa na hakuna aliyekamatwa,” akasema Bw Auma. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  